Kakarriqi (fis)

Kakarriqi (Kakarići ose Chacharucha dhe Cataruci në italisht) ishte një fis shqiptar i mesjetës. Ata banonin në fushën e Mbishkodrës, duke u shtrirë deri në kullotat e Zetës në Mal të Zi.

 Toponimet 
Ka shumë shembuj të përdorimit të termit Kakarriqi si toponim. Toponimi Kakrok ose Kakruk i Skraparit mund të gjurmohej ndoshta tek fisi i Kakarriqëve. Ekziston një toponim 'Kakarriqi' (i emërtuar Cacaricchi në 1610) midis Shkodrës dhe Lezhës, si dhe një kodër e quajtur 'Kakarriqi' në Suma dhe një fshat në Mazrek me të njëjtin emër; Mazreku përmban edhe toponimin 'Kakaruka', i cili mund të ketë lidhje. 

 Historia 
Në 1304, Kakarriqit shfaqen si Kataruci në burimet italiane dhe u përshkruan si një fis që iu nënshtrua Mbretërisë së Napolit .  Në gjysmën e parë të shekullit 15 Kadastri venecian i Shkodrës përmend fshatin Kakarriq afër Lezhës si dhe familjet e Andrea Kakarriqit nga Dajçi, Biter Kakarriqi në fshatin Pulaj afër Velepojës dhe Dimitër Kakarriqi në qytetin e Balecit .  Në vitin 1455 Kakarriqët përmenden si një nga bashkësitë që kanë lidhur marrëveshje me venecianët . 

Në vitin 1482, një farë Chacharucha u dokumentua si udhëheqës i stratiotëve në Durrës .  Në kadastrën e vitit 1485 të Shkodrës, fshati i vjetër Kakarriq ishte regjistruar me kryetar Jon Neraçin . Fshati zotëronte 13 parcela tokë arë, që i jepeshin me koncesion Jon Neraçit nga Benedikt Benedikt Contarini, me kusht që çdo vit t'i paguheshin pesë thasë meli . Në regjistrin e fshatit janë shënuar edhe Gjergji, Jon dhe Petro, të gjithë me mbiemrin Kakarriqi .  Përmendet edhe trualli i Kakarriq Duzit bashkë me dy familje me mbiemrin Kakarriqi në fshatrat Shënkoll dhe Kurtë. Në shekullin e 16-të fisi Kakarriq ishte rritur shumë, me fshatin Kakarriq që numëronte 248 shtëpi të krishtera, 21 beqarë dhe 2 familje myslimane në vitin 1582. Përveç kësaj, tashmë ekzistonte një fshat i dytë me emrin Kakarriq ose Borad, i cili siç tregon emri, ishte i banuar nga pjesëtarë të këtij komuniteti, dhe një fshat i tretë me emrin Kakarriq i regjistruar së bashku me fshatin Stankoviq në zonën e Podgoricës, ku sipas marrëveshjës nga viti 1455, shtrihej mbretëria e Kakarriqëve. Besohet se ky fshat do të ishte territori ku u krijua dega e komunitetit të Kakarriqëve që përmendet në marrëveshjen mes Venedikut dhe fiseve nga Zeta.  Fshati Kakarićka Gora, një lartësi e rrumbullakosur që ngrihet mbi tokën përreth në Podgoricën moderne, korrespondon me fshatin Stankoviq.

Mariano Bolizza në udhëtimin e tij në këtë zonë në vitin 1614 regjistroi se Gjon Saliki mbante 150 shtëpi të Cacharichëve, me 400 ushtarë. 

 Shpërndarja 
Ekzistenca e vendbanimeve të quajtura Kakarriq në Zetë dhe Shkodër tregon se ky komunitet ka migruar mes këtyre dy zonave dhe se ato i shërbenin si kullota verore dhe dimërore për bagëtinë.  Modele të tilla lëvizjeje tregojnë një mënyrë jetese baritore .

 Shih edhe 

 Fiset shqiptare
 Arbëria Venedikase

 Referime 

Kategoria:Fise në Shqipëri
Kategoria:Fise në Mal të Zi
Kategoria:Arbëria venedikase